REČ IMA MARKO STOJKOV

UČENIK GENERACIJE 2021–2025.



Upoznajte Marka Stojkova, učenika generacije 2021–2025, koji je svoje stavove i iskustva izneo u intervjuu koji su za školski list *Put* načinile učenice 3-10 Milica Danikov i Sara Todorović.

***Kako si se osećao kada si saznao da si učenik generacije?***

To me je jako usrećilo i bio sam veoma počastvovan. Velika je čast dobiti to priznanje u najprestižnijoj srednjoj školi u našem gradu. Takođe, želeo bih da pomenem i ostale kandidate koji su isto imali puno uspeha: moja drugarica iz odeljenja Lara Lilić, Marko Radišić, Sara Bjelica, Katarina Koš i Milica Superov.

***Šta misliš da te je izdvojilo od drugih uspešnih učenika?***

Mislim da je tu najveću razliku napravila moja svestranost i moja volja da se prijavim na razna takmičenja iz mnoštva predmeta.

***Da li si se više oslanjao na talenat ili na radne navike?***

Ima i jednog i drugog. Sam talenat ne vredi mnogo bez radnih navika, a za rad većine stvari je potrebno bar malo talenta. Iz osnovne škole sam preneo radne navike i što se tiče škole i što se tiče takmičenja. Ali i dalje se desi da kada čujem koliko se neko drugi spremao shvatim da u stvari i nemam najbolje radne navike, ali imam sreće da imam dobro pamćenje i „kefalo” pa se to kompenzuje.

***Šta ti je omiljeno u matematici – logika, struktura, izazov?***

U matematici mi je najinteresantnije pronalaženje kreativnog rešenja za svaki problem. Od malena sam u glavi pokušavao da odgonetnem neka matematička pitanja pa mi je bilo još interesantnije kada smo u školi o tome zaista pričali. Svaka nova stvar koju bismo naučili bi za mene bila nova „alatka” da razumem svet. Samim tim su mi takmičenja iz matematike uvek bila i najinteresantnija jer sam za svaki problem morao da smislim koju ću „alatku” da iskoristim i na koji način.

***Postoji li neka oblast u matematici koja ti je bila posebno zanimljiva?***

S obzirom na to da mi je još od osnovne škole matematika bila omiljeni predmet, u drugoj godini gimnazije prijavio sam se na seminar matematike u Istraživačkoj Stanici Petnica. To učešće na seminarima mi je donelo novu ljubav prema matematici jer su nam tamo saradnici skrenuli pažnju na mnogo grana matematike o kojima nismo stigli da čujemo u školi. Tamo smo shvatili da matematika nije samo rešavanje zadataka ponovo i ponovo, već mnogo više od toga. Jedna grana matematike koja mi je posebno privukla pažnju jeste topologija koja se bavi proučavanjem čvorova i figura ne samo u dvodimenzionalnom i trodimenzionalnom prostoru već i šire. Iako je praktično nemoguće zamisliti višedimenzionalni prostor, jako je interesantno odgonetnuti kako bi stvari u njemu funkcionisale.

***Kako se pripremaš za takmičenja i šta ti najviše pomaže u učenju matematike?***

Naravno, prvo što radim da bih se pripremio za takmičenja je slušanje na časovima jer sam brzo shvatio da ću sve što se na časovima radi morati pre ili kasnije da naučim, pa zašto ne bih bar iskoristio to vreme dok sam na času i dok se neko trudi da mi prenese to znanje. Imao sam sreće da imam, za mene, najbolje profesore matematike koji su ne samo umeli, već i želeli da mi prenesu znanje: u osnovnoj školi to je bila nastavnica Ilonka Žeravica, a u srednjoj to je moj mentor – profesor Goran Manigoda. Za takmičenja se uglavnom spremam tako što rešavam zadatke sa prošlogodišnjih takmičenja. Naravno, ne baziraju se takmičenja iz svih predmeta na rešavanju određenih zadataka, pa se za takmičenja iz određenih predmeta spremam na različite načine. Na primer, za takmičenje u pisanju filozofskih eseja spremam se čitajući dela različitih filozofa.  
A što se tiče toga šta mi najviše pomaže u pripremi za takmičenje – to su – dobar profesor i dobra muzika. Volim da dok radim neke zadatke pustim omiljenu muziku i lakše mi padne vreme koje uložim na pripremu.

***Da li si nekada naišao na problem koji nisi mogao da rešiš? Kako si reagovao?***

Naravno da jesam. Uporan sam i uvek pokušam prvo sam da rešim problem, ali umem da procenim kada postoji neko lakše i brže rešenje do kog ne mogu sam doći pa tada potražim pomoć od profesora ili moje starije sestre Sare koja ima slična interesovanja kao i ja i bila je takmičar pa uvek može i hoće da mi pomogne.

***Šta te privlači kod fizike –  eksperimenti, formule, razumevanje sveta?***

U osnovnoj školi mi je fiziku predavao profesor Metodi Nikolov (koji mi je od druge godine predavao i u Gimnaziji) koji nam je dosta približio fiziku toliko da nas zainteresuje da razmislimo zašto se nešto dešava u prirodi. Takođe, držao nam je dodatne časove na kojima je okupljao sve svoje takmičare iz svih razreda i imali smo priliku da se, osim rada na zadacima, družimo i pomažemo jedni drugima. Nije nam teško padalo ni kada smo te dodatne imali tokom praznika i raspusta jer je uvek bila prijatna atmosfera. Zbog toga ću te dodatne i samu fiziku uvek pamtiti.

***Kako povezuješ matematiku i fiziku – da li jedno pomaže drugom?***

Bez dobre matematičke osnove se ne može dobro raditi i razumeti fizika. Zbog toga je uvek važna dobra saradnja između profesora matematike i fizike jer je za rešavanje zadataka iz fizike potrebno konkretno matematičko znanje. Kod mojih profesora je to veoma dobro funkcionisalo.  
  
***Da li bi voleo da se jednog dana baviš naučnim istraživanjem?***

Naravno, svako ima želju da jednog dana dođe do nekog zaključka do kog niko ranije nije došao. To je jedan od razloga zašto toliko i volim Istraživačku Stanicu Petnica: tamo je svake godine cilj, u sklopu svog projekta, doći do novih rezultata i doprineti nauci.

***Da li si nekada u nekoj knjizi pronašao odgovor na neko lično pitanje?***

Da. U knjigama ne možemo baš naći rešenja za sve naše probleme, ali uvek možemo naći podršku i motivaciju da na stvari gledamo iz drugog ugla. Čitajući delo „Čekajući Godoa” skrenuta mi je pažnja na jednu veoma čestu ljudsku manu: večito čekanje nečega. Shvatio sam da u životu večito nešto iščekujemo, ali da ne treba ceo život da nam se svede na čekanje. Previše često toliko trošimo energiju razmišljajući o onome što je moglo biti i brinući o budućnosti da i ne primetimo sve ono što je upravo ispred nas. Treba živeti u momentu i raditi neočekivane stvari, treba praviti nova sećanja, treba živeti punim plućima.

***Da li imaš omiljenog pisca/pisce?***

To je baš teško pitanje, moj odgovor na ovo pitanje se iz godine u godinu menja, ali bih u ovom momentu izdvojio Vladislava Petkovića Disa i Džordža Orvela. Obojica su u svojim delima izrazito pesimistični, ali dok se Disov pesimizam svodi na ličnu tugu i emocionalnost, Orvelov pesimizam je širih opsega, politički. Dis u svojim delima često sprovodi motive snova, zvezda, očiju, tamnice, i smrti, a čak i struktura njegovih strofa, često ciklična, govori o bezizlaznosti iz tuge koju on oseća. Orvel, sa druge strane, u mnogim svojim delima govori o političkoj korupciji, manipulaciji narodom, društvenoj kontroli, o zloupotrebi moći. Orvel piše o veoma realnim stvarima, ali ono što je meni skrenulo pažnju je kako je on svoju poruku u delu „Životinjska farma” preneo kroz veoma jednostavnu alegoriju.

***Kako ti znanje jezika i književnosti pomaže da bolje razumeš sebe i druge ljude?***

Kroz različite likove u književnim delima i njihove priče često prepoznam sebe i svoje osobine, čak iako to możda ranije nisam primećivao. Takođe, čitajući o iskustvima različitih ljudi shvatio sam koliko drugačije svet izgleda iz drugih uglova. Književnost me uči empatiji; uči me da uvek slušam i razumem druge.

***Da li smatraš važnim negovanje i očuvanje maternjeg jezika?***

Naravno, naročito sada, u doba globalizacije i sveopštog korišćenja engleskog jezika, a time i „uvođenja” mnogih engleskih reči u srpski jezik, iako u našem jeziku već postoje reči sa tim značenjem. Jako je važno paziti na to da se pravilno izražavamo na našem jeziku, jer su sada sve češće greške, a sve ređe se ispravljaju. Srećom, postoje profesori koji su tu da nam, kako uživo, tako i na društvenim mrežama, skrenu pažnju na sve ono što možda nismo ni znali da je pogrešno.

***Kako si postigao visok nivo znanja engleskog jezika?***

Od malih nogu sam na televiziji gledao kanale na engleskom, igrao igrice na engleskom i slušao muziku na engleskom. Kasnije sam počeo i da gledam filmove i serije, kao i videe na Youtube-u. Zato što sam bio tako izlożen engleskom u mojoj glavi je nešto samo kliknulo i znao sam da pričam, a ponekad se uhvatim da i razmišljam na engleskom.

***Da li gledaš filmove, čitaš knjige ili koristiš engleski svakodnevno?***

Da, kao i mnogi u mojoj generaciji. Većina filmova, serija, igrica, pesama, kao i svega što gledamo na društvenim mrežama i internetu je na engleskom.

***Kako vidiš važnost znanja engleskog u savremenom svetu?***

Bez njega se u današnje vreme ne može. Ipak, naša generacija je privilegovana time što smo od malena izloženi engleskom i imali priliku da ga naučimo.

***Imaš li omiljenog filozofa ili ideju koja te posebno inspiriše?***

Rekao bih da mi je omiljeni filozof Imanuel Kant. Naročito mi svideo njegov kategorički imperativ, to jest ideja da svaki put pre nego što nešto uradimo treba prvo da razmislimo da li bi imao smisao svet u kome bi svi to radili. Ova misao, u isto vreme i jednostavna i duboka, podseća nas da smo odgovorni za svoje postupke i da ne treba raditi loše stvari ni iz kog razloga, ne treba gledati samo svoje interese, jer ljudi treba da budu cilj, a ne sredstvo. Često nailazimo na osobe fleksibilnog morala, koje znaju šta je dobro ali ipak ne postupe tako. Kantova razmišljanja su ono što nam može služiti kao podsetnik pravih moralnih načela i njegova etika nas time može vratiti na pravi put.

***Kako bi objasnio zašto je filozofija važna – čak i u svetu nauke?***

Filozofija je majka svih nauka. Ona se bavi sveobuhvatnim bivstvovanjem i skoro ništa u njoj se ne može nesumnjivo dokazati ali joj i to donosi neku lepotu i vrednost. Lično, uvek mi je bilo lepo na časovima filozofije kod profesorke Daniele Suvočarev jer je uvek bila prijatna atmosfera i neka od najlepših sećanja biće mi druženje i zajedničko učestvovanje ne časovima sa drugarima iz razreda: Nevenom, Katarinom, Lanom i Draganom.

***Kako izgleda tvoj tipičan dan  – kako organizuješ vreme?***

Zavisi da li imam neku obavezu u toku dana. Ako imam, potrudiću se da ceo dan isplaniram oko te obaveze. Moj idelan dan je kada sam slobodan i mogu da gledam serije, igram igrice, slušam muziku i da se družim sa mojim najbližim prijateljima Milicom, Vanjom, Miroslavom, Stefanom, Marom, Draganom, Jovanom i Milijanom.

***Šta te motiviše kada ti je teško?***

Mislim da me tada najviše motivišu moja upornost i očekivanja od mene. Kada se prijavim za takmičenje ja zacrtam da ću se za to takmičenje zaista spremiti i dati sve od sebe.

***Ko je najveća podrška tokom školovanja?***

To bi bili moja starija sestra Sara, roditelji i prijatelji. Oni su uvek bili tu kada mi je bilo najpotrebnije. A Sara mi je pomagala ne samo motivacijom već i znanjem; često mi je objašnjavala stvari koje mi nisu bile jasne.

***Šta bi poručio mlađim generacijama koje tek dolaze?***

Budite ono što jeste i nemojte dozvoliti da iko učini da mislite da niste dovoljno dobri i da bi ste morali da se promenite da bi vas oni prihvatili.

***Da li bi nešto promenio u toku svog školovanja da možeš da vratiš vreme?***

Manje bih se stresirao za svaku sitnicu. Previše sam se nervirao zbog svakog kontrolnog, odgovaranja, takmičenja.

***Da li ti ovo priznanje stvara osećaj odgovornosti da ga opravdaš i nastavis dalje istim putem ili te ohrabruje i uliva ti samopouzdanje?***

Mislim da me ovo priznanje najviše ohrabruje, jer je to znak da je vredeo sav trud koji sam uložio u gimnaziju i da ja ako se potrudim mogu svašta da učinim.

***Postoji li trenutak iz protekle četiri godine koji ćeš zauvek pamtiti?***

Jedno od iskustava koje mi je bilo jako upečatljivo jeste proslava mog osamnaestog rođendana. Došli su svi meni dragi ljudi i sjajno smo se proveli.

***Da li te je neki profesora posebno inspirisao?***

Najviše me je inspirisao profesor matematike Goran Manigoda koji je svojim pristupom i duhovitošću uvek uspevao na das nauči i uvek nas je podržavao u našim podvizima. Uvek ga je zanimalo da čuje sve što su naša interesovanja i da nas bodri u našem razvoju. Još neki profesori koji su me naročito podstakli jesu: razredna Danijela Grbić, koja je inspirisala mnoge u mom razredu da se takmiče iz srpskog jezika i književnosti, profesorka geografije Slavka Mijatov, koja nije vrednovala samo ocene, već i dobrotu, profesor istorije Dane Mašić, koji nas je naučio da istoriju ne treba „bubati” napamet već učiti iz njenih primera, profesorka nemačkog jezika Dobrila Petrović, koja je čak i nas početnike naučila kako da savladamo nemački jezik i profesorka sociologije Senka Jankov, koja nas je naučila da imamo pravo na svoje mišljenje i da imamo pravo da se borimo za ono što mi smatramo dobrim. Takođe bih pomenuo profesorku hemije Lolitu Uzelac, profesora fizike Metodija Nikolova, profesorku biologije Ivanu Slankamenac, profesorku engleskog Snežanu Mićić, profesorku likovnog Miru Topličević i veroučitelja Predraga Nenina.

***Kako bi opisao sebe, pored toga što si vredan?***

Nije zahvalno opisivati samog sebe, ali se barem trudim da budem dobar prema svima, da pomognem onima kojima je to potrebno, kao i da učinim sve da se niko ne bi osećao izostavljenim.  
  
***Kako si uklopio takmičenja sa školom?***

Teško, često sam se osećao kao da ne znam gde ću pre. Zbog takmičenja i kampova sam dosta odsustvovao iz škole. Posebno bih se zahvalio mojim drugaricama iz razreda Lani Ðaković, Katarini Pupovac i Lari Lilić jer smo super funcionisali i kad god neko od nas ne bi bio u školi neko od njih bi mu poslao šta smo radili, a to mi je mnogo značilo. Takođe bih se zahvalio razrednoj i mojim profesorima jer su uvek imali razumevanja za nas takmičare.